Åboraakkeli: Saataisiinko NHL Turkuun? - Urheilu - Aamuset
Åboraakkeli: Saataisiinko NHL Turkuun?
Mikko Rantanen. Kuva: Jane Iltanen
12.11.2017 12:59 Aamuset
Perjantaina ja lauantaina Tukholmassa pelataan NHL-jääkiekkoa, kun Mikko Rantasen edustama Colorado Avalanche ja Ottawa Senators kohtaavat Globenissa. Kyseessä on ensimmäinen kerta sitten vuoden 2011, kun NHL:n runkosarja rantautuu vanhalle mantereelle.
Helsingissä NHL-kiekkoa on nähty muutama vuosi sitten, mutta Turussa on jääty NHL-herkkua vaille.
Turun Ratapiha-hankkeeseen liittyy suunnitelma uudesta monitoimiareenasta. Areenaa on jo ehdotettu Suomen jääkiekkoliitolle toiseksi kisapaikaksi jääkiekon MM-kisoihin 2022. Kisoihin on vielä aikaa, mutta aika tunnetusti kuluu nopeasti Turussa, kun erilaisista rakennusprojekteista puhutaan. Harva asia on noussut vajaassa viidessä vuodessa suunnitelmasta todellisuudeksi.
Uusi kiekkopalatsi sopisi melkoisen komeasti myös mahdollisten tulevien NHL-vierailuiden estradiksi. Kun hankkeen taustalla on muun muassa Saku Koivu, esimerkiksi Montreal Canadiens voisi innostua pienestä ekskursiosta Eurooppaan. Olisi myös melko komea markkinointiteko saada NHL:n legendaarisin seura vaikkapa uuden areenan vihkiäisotteluun.
Jotta päiväunet voisivat muuttua todellisuudeksi, ratapihahankkeen pitäisi myös edetä. Vastikään ratapihahanke jäi kaupunginhallituksen kokouksessa pöydälle.